**עמדת אמונה לעניין הצעת חוק זכויות החולה**

**(תיקון- זכות לנוכחות הורה בעת טיפול ביילוד), התשע"ה - 2015**

מיד לאחר לידתו וכל זמן שהיילוד שוהה בבית החולים הוא עובר טיפולים רפואיים שונים וכן סדרת בדיקות בהן נבדקים כל אברי הגוף החיצוניים וכן האזנה ומישוש של אברי הגוף הפנימיים. ברוב בתי החולים בארץ, נדרשים ההורים בשעת בדיקת הרופא להשאיר/להחזיר את ילדם למחלקת היילודים ונאסר עליהם להיות נוכחים בעת ביצוע בדיקות גופניות בילדם כך שבדיקות אלה מבוצעות ע"י רופא הילדים שלא בנוכחות מי מההורים של היילוד.

מצב דברים זה הוא פסול ויש צורך דחוף לתקנו , כפי שכבר קיים במס' בתי חולים בארץ, לטובתם של כלל הילודים הזכאים שזכויותיהם ישמרו בקפידה בעת מתן טיפול רפואי הניתן להם. זכות זו של היילוד אינה פחותה מזכויותיו של אדם מבוגר ואף יותר מכך, בהיותו חסר ישע, לכן חשיבות הנוכחות של אחד מהוריו לצדו היא לאין שיעור. מעבר לכך, נוכחותו של הורה בעת מתן טיפול רפואי לילדו תאפשר להורה לברר, לשאול שאלות ולקבל מידע רפואי מרופא היילודים בנוגע למצבו הרפואי של ילדו "בזמן אמת".

הצעת החוק שבנדון מבקשת לעגן בחוק את זכותו של היילוד לנוכחות אחד מהוריו בעת קבלת טיפול רפואי, תוך החרגת הזכות במקרים בהם נוכחותו של ההורה מפריעה למהלך הטיפול הרפואי הניתן ליילוד.

**חשוב לציין את המובן מאליו: יילוד אינו יכול לעמוד על זכותו שאחד מהוריו ילווה אותו בשעת קבלת טיפול רפואי כפי שמבוגרים יכולים. לכן, הכללת יילוד בגדר "זכאי למלווה" עם כלל האוכלוסייה, תגרום לפער בין זכות שתעוגן כלפיו דה יורה בלבד, אך דה פקטו ה"מלווה" ליילוד לא יהיה בהכרח אחד מהוריו אלא בהתאם להגדרת כל בית חולים לעצמו (הורה/ אחות/ רופא וכו') וכך זכותו של היילוד לליווי ע"י לפחות אחד מהוריו לא תבוא לידי כל ביטוי מעשי בפועל.**

**החוק היום מעגן את זכות המטופל לליווי "לפי בחירתו". היילוד לא יכול לומר שהוא רוצה בליווי ובוודאי לא לבחור מי ילווה אותו! על כן, זכותו של היילוד לכך ש"מלווה" בעניינו יהיה דווקא אחד מהוריו תתקיים רק אם הדבר יקבל ביטוי באופן ברור בלשון החוק.**

**לאור האמור אמונה רואה חשיבות רבה בהצעת החוק המבקשת לעגן את זכותו של היילוד, שאך זה מקרוב יצא אל אוויר העולם, לנוכחות אחד מהוריו לצדו בשעת טיפול רפואי הניתן לו בבית החולים, וקוראת לקידומה של הצעה זו.**